CWT อนุมัติบริษัทย่อยเข้าลงทุน 49% ใน “บลู โซลาร์ฟาร์ม 3”
CWT อนุมัติบริษัทย่อยเข้าลงทุน 49% ใน "บลู โซลาร์ฟาร์ม 3" ผู้ดำเนินธุรกิจผลิต-จำหน่ายไฟฟ้าจากพลังงานแสงอาทิตย์ แบบติดตั้งบนพื้นดินซึ่งเป็นโครงการ Solar Farm ขนาดกำลังการผลิต 5MW ภายในพ.ย.นี้ เตรียม COD 30 ธ.ค.59
23 พ.ย. 2559

บริษัทชัยวัฒนา แทนเนอรี่ กรุ๊ป จำกัด (มหาชน) หรือ CWT ระบุว่า คณะกรรมการบริษัทมีมติอนุมติให้บริษัทย่อย ซึ่งได้แก่ บริษัท ชัยวัฒนา กรีน เพาเวอร์ จำกัด (CWTG) เข้าลงทุนซื้อหุ้นเพิ่มทุนในบริษัท บลู โซลาร์ฟาร์ม 3 จำกัด (BSF3) จำนวนไม่เกิน 49% ซึ่งจะเท่ากับ 588,000 หุ้น มูลค่าหุ้นละ 100 บาท เท่ากับ 58,800,000 บาท โดยในวันที่ทำบันทึกข้อตกลงโครงการดังกล่าวเมื่อเดือนตุลาคม 2559 ได้ชำระเงินมัดจำเป็นจำนวน 20,000,000 บาท คงเหลือค่าหุ้นเพิ่มทุนเป็นจำนวน 38,800,000 บาท โดยบริษัทจะดำเนินการเข้าลงทุนซื้อหุ้นเพิ่มทุนภายในเดือนพฤศจิกายน 2559
ทั้งนี้ บริษัท บลู โซลาร์ฟาร์ม 3 จำกัด ดำเนินธุรกิจเกี่ยวกับผลิต และจำหน่ายไฟฟ้าที่ได้มาจากพลังงานแสงอาทิตย์ แบบติดตั้งบนพื้นดิน (Solar Farm) ซึ่งเป็นโครงการ Solar Farm ขนาด 5MW ได้ดำเนินการทำประชาคมเรียบร้อยแล้ว และเป็นโครงการที่ได้ผ่านการคัดเลือกเข้าทำสัญญากับการไฟฟ้าจากสำนักงานคณะกรรมการกำกับกิจการพลังงาน (กกพ.) รวมทั้งได้รับผลการพิจารณาการรับซื้อไฟฟ้าและค่าใช้จ่ายในการเชื่อมโยงระบบไฟฟ้าจากการไฟฟ้าส่วนภูมิภาคแล้วเมื่อเดือน มิถุนายน 2559 ที่ผ่านมา ซึ่งโครงการดังกล่าวข้างต้นถือเป็นโอกาสในการลงทุนในอนาคตของบริษัทอีกทางหนึ่ง และเป็นทางเลือกใหม่ในการเพิ่มรายได้ และสามารถสร้างผลกำไรให้แก่บริษัทนอกเหนือไปจากธุรกิจเดิมของบริษัท
โดยปัจจุบันการเข้าทำ Due Diligence ในโครงการดังกล่าวดำเนินการเสร็จเรียบร้อยแล้ว และพิจารณาแล้วว่า โครงการดังกล่าวเป็นรายการที่เหมาะสม โดยมีกำหนดจ่ายไฟ SCOD วันที่ 30 ธันวาคม 2559 นี้
สำหรับแหล่งที่มาของเงินเข้าลงทุนซื้อหุ้นเพิ่มทุนสำหรับโครงการดังกล่าว จำนวน 38.80 ล้านบาท จะมาจากเงินทุนหมุนเวียนของ บริษัทชัยวัฒนา กรีนเพาเวอร์ จำกัด 100%
ทั้งนี้ คณะกรรมการมีความเห็นว่าการได้มาซึ่งสินทรัพย์ของบริษัทดังกล่าวข้างต้น เป็นการทำรายการที่เหมาะสม เนื่องจากเป็นการลงทุนในโครงการที่มีศักยภาพ ซึ่งจะสามารถสร้างกำไรอย่างต่อเนื่อง และนำไปสู่การสร้างมูลค่าเพิ่มให้แก่ผู้ถือหุ้น ดังนั้นจึงมีมติอนุมัติการเข้าทำรายการดังกล่าว